
Automatizált nedves marási rendszerek ütemezése

Az utóbbi időben egyre többet foglalkozott a szakirodalom a félvezetőgyártásban használt nedves kémiai marás ütemezésével. A gyártási folyamat során a szilícium szeletekről irányított módon távolítják el a külső rétegeket, különböző savas fürdőkbe mártva azokat. A folyadékban eltöltött időtartamok szigorúan meg vannak határozva, egy kisebb eltérés is hibás végtermékhez vezetne. A pontosság érdekében a szeletek mozgatását ipari robotok végzik. Ezek a robotok megosztott, korlátozott erőforrások az automatizált nedves marási rendszerekben, ezért ütemezésük egy bonyolult optimalizálási feladat, amit tovább nehezítenek a szigorú időkorlátozások.
A dolgozat célja a szakirodalomban található ütemezési módszerek vizsgálata, továbbfejlesztése és új módszerek kidolgozása. Bemutatásra kerül egy precedencia alapú általános modell és egy szűkebb feladatosztályra használható hibrid time slot alapú modell, melyek a szakirodalmi modellek továbbfejlesztései. A matematikai programozási technikák mellett egy új kombinatorikus módszer is kifejlesztésre került, mely az S-gráf keretrendszerre épül. A feladat speciális korlátozásai az S-gráf modell kiterjesztését igényelték. Az eredeti megoldó algoritmusok ezután kis módosítások segítségével meg tudták oldani az ütemezési feladatot, de nem használták ki a gyártási folyamatban rejlő redundanciát. A hatékonyság növelésére több feladatspecifikus módszert is kidolgoztunk és teszteltünk, melyek jelentősen csökkentették a számítási időt.



